钦定古今图书集成/明伦汇编/皇极典/第165卷 > 《商论》前人
## 钦定古今图书集成/明伦汇编/皇极典/第165卷 > 《商论》前人

“商之有天下者三十世，而周之世三十有七，商之既
衰而复兴者五王，而周之既衰而复兴者宣王一人
而已。”夫商之多贤君，宜若其世之过于周。周之贤君
不如商之多，而其久于商者乃数百岁。其故何也？盖
周公之治天下，务以文章繁缛之礼，和柔驯扰刚彊
之民。故其道本于尊尊而亲亲，贵老而慈幼，使民之
父子相爱，兄弟相悦，以无犯上难制之气，行其至柔
之道，以揉天下之戾心，而去其刚毅果敢之志。故其
享天下至久，而诸侯内侵，京师不振，卒于废为至弱
之国。何者？优柔和易，可以为久，而不可以为彊也。若
夫商人之所以为天下者，不可复见矣。尝试求之《诗》
《书》。《诗》之宽缓而和柔，《书》之委曲而繁重者，举皆周也。
而商人之诗，骏发而严厉，其《书》简洁而明肃，以为商
人之风俗盖在乎此矣。夫惟天下有刚彊不屈之俗
也，故其后世有以自振于衰微。然至其败也，一散而
不可复止。盖物之彊者易以折，而柔忍者可以久存；
柔者可以久存，而常困于不胜；彊者易以折，而其末
也乃可以有所立。此商之所以不长，而周之所以不
振也。呜呼！圣人之虑天下，亦有所就而已，不能使之
无弊也。使之能久而不能彊，能以自振，而不能以及
远，此二者存乎其后世之贤与不贤矣。太公封于齐，
尊贤而尚功，周公，曰“后世必有篡弑之臣。”周公治鲁，
亲亲而尊尊，太公，曰：“后世寖衰矣。”夫尊贤尚功，则近
于彊；“亲亲尊尊”，则近于弱。终之齐有田氏之祸，而鲁
人困于盟主之令。盖商之政近于齐，而周公之所以
治周者，其所以治鲁也。故齐彊而鲁弱，鲁未亡而齐
亡也。